Drie in hof oor wrede moord op bejaardeDie verdagtes wat vasgetrek is. (Foto verskaf aan Maroela Media) Drie mense het Maandag in die Nelspruit-landdroshof verskyn in verband met die wrede moord op die 85-jarige Hetta Potgieter. John du Plooy (26), Shaun Oosthuizen (38) en Maryna Mandy Vorster (48) het op aanklagte van moord en huisroof verskyn. Maroela Media het vroeër berig Potgieter se liggaam is op 9 Julie in haar selfsorgeenheid by die Macadamia-versorgingsoord in Nelspruit in Mpumalanga gevind. Haar hande was vasgebind en daar was ŉ voorwerp om haar nek gebind. ŉ Personeellid het om 06:30 op Potgieter se liggaam in die badkamer afgekom. Die drie beskuldigdes is in Krugersdorp in hegtenis geneem. Maroela Media verneem daar is R10 000 kontant van Potgieter gesteel. Sy het die geld by haar gehad om haar maandelikse betalings te doen. Die drie verdagtes word moontlik ook verbind met ander rooftogte in die omgewing. Volgens lt.kol. Erhard Stroh, woordvoerder van die polisie, is die saak uitgestel tot 23 Julie wanneer die verdagtes na verwagting sal aansoek doen om borgtog.